ଭୁବନେଶ୍ୱର,ଡିସେମ୍ବର ୧୬(ଓଡିଶା ଡଟ୍ କମ୍)-ସରକାର ଓ ମାଓବାଦୀଙ୍କ ମଧ୍ୟରେ ଥିବା ସଂପର୍କ ଅଭିଯୋଗ ଏନ୍ଆଇଏ ଦ୍ୱାରାତଦନ୍ତ କରାଯାଉ ବୋଲି କଂଗ୍ରେସ ତରଫରୁ ରବିବାର ଦିନ ଏକ ସାମ୍ବାଦିକ ସମ୍ମିଳନୀରେ ଦାବି କରାଯାଇଛି ।
ଭୁବନେଶ୍ୱରରେ ଆୟୋଜିତ ଏହି ସମ୍ମିଳନୀରେ ବିରୋଧୀଦଳର ନେତା ଭୂପିନ୍ଦର ସିଂହ ଓ ମୁଖ୍ୟ ସଚେତକ ପ୍ରସାଦ ହରିଚନ୍ଦନ କହିଛନ୍ତି ଯେ ମାଲକାନଗୀରିର ତତ୍କାଳିନ ଜିଲ୍ଲପାଳ ଭିନିଲ୍ କ୍ରିଷ୍ଣାଙ୍କ ପାଇଁ ୪କୋଟି ଟଙ୍କା ଓ ବିଧାୟକ ଝିନ୍ନହିକ୍କାଙ୍କୁ ମାଓବାଦୀଙ୍କ କବଳରୁ ମୁକ୍ତ କରିବାକୁ ୨କୋଟି ଟଙ୍କା କାରବାର ଅଭିଯୋଗ ହୋଇଛି ।
ଏଘଟଣାର ତଦନ୍ତ ଦାବୀକରି କଂଗ୍ରେସ ତରଫରୁ ଏନଆଇଏକୁ ଚିଠି ଲେଖାଯିବ ବୋଲି କହିଛନ୍ତି ।
ପ୍ରସାଦ ହରିଚନ୍ଦନ କହିଛନ୍ତି ଯେ, ବନ୍ଦର ପ୍ରତିଷ୍ଠା ନେଇ ସରକାର କରିଥିବା ଏମ୍ୟୁରେ ଦୁର୍ନୀତି ଭରି ରହିଛି । ସିଏଜି ରିପୋର୍ଟ ପରିପ୍ରେକ୍ଷିରେ ସେ ଏହି ଅଭିଯୋଗ ଆଣିଛନ୍ତି । ଏ ରିପୋର୍ଟରେ ଯାହା ଅଛି ତାହାଠାରୁ ଆହୁରି ବ୍ୟାପକ ଦୁର୍ନୀତି ହୋଇଛି ।
ବନ୍ଦର ଦୁର୍ନୀତି ନେଇ ଆହୁରି ତଥ୍ୟ ଅଛି,ଗୃହରେ ଖୁଲାସା କରିବୁ । ଯେଉଁ ଚାରୋଟି ବନ୍ଦର କଥା ଉଲ୍ଲେଖ ଅଛି ସେଥିରେ ମାତ୍ର ୪ ବର୍ଷର ଦୁର୍ନୀତି କଥା ଉଲ୍ଲେଖ ଅଛି । ସିଏଜିଙ୍କତ ବାରଣ ନଥିଲା ୩୪ ବର୍ଷର ରିପୋର୍ଟ ପ୍ରକାଶ କରିବାକୁ । ଟୁ-ଜି,କୋଲ ଗେଟ୍ ଦୁର୍ନୀତି ଭଳି କ୍ଷତିର ପୂରା ତଥ୍ୟ ଦିଆଯାଇନାହିଁ ।
ଡାଲି,ଚାଉଳ,ଆଇଏପି,ବନ୍ଦର ଦୁର୍ନୀତିକଥା ଆମେ ଆଗରୁ ଉଠାଇଛୁ । ସରକାର କହୁଥିଲେ ଏହା ବିରୋଧୀଦଳଙ୍କ ସବୁଦିନିଆ କଥା । ବିରୋଧୀଦଳ ଏହାକୁ ଘୋଷା କରିଛନ୍ତି ଏବଂ ସଦାବେଳେ କହୁଛନ୍ତି । ସିଏଜି ରିପୋର୍ଟ ଆସିବାପରେ ଏହା ସିଦ୍ଧ ହୋଇଯାଇଛି । ବନ୍ଦର ଦୁର୍ନୀତିର ସିଏଜି ରିପୋର୍ଟରେ ପାତର ଅନ୍ତର କରାଯାଇଛି ବୋଲି ହରିଚନ୍ଦନ ପ୍ରକାଶ କରିଛନ୍ତି ।
ବିଜେଡି ପକ୍ଷରୁ ସଫେଇ ଦିଆଯାଇ କୁହାଯାଇଛି କଂଗ୍ରେସ ତରଫରୁ ଯାହା ସବୁ ଅଭିଯୋଗ ହେଉଛି ସଂପୂର୍ଣ୍ଣ ଭିତିହିନ ଓ କପୋଳ କଳ୍ପିତ ।
ଭୁବନେଶ୍ୱର,ଡିସେମ୍ବର ୧୪(ଓଡିଶା ଡଟ୍ କମ୍)-ଆସନ୍ତା ନିର୍ବାଚନରେ ବିଜେପି ସହ ବିଜେଡି ମେଣ୍ଟ କରିପାରେ । ସେହି ଆଶାନେଇ ବିଜେଡି ଏଫ୍ଡିଆ ବିରୋଧରେ ଭୋଟ ଦେଇଛି ବୋଲି ଓଡିଶା ଜନମୋର୍ଚ୍ଚାର ମୁଖ୍ୟ ପ୍ୟାରୀମୋହନ ମହାପାତ୍ର କହିଛନ୍ତି ।
ସେ କହିଛନ୍ତି ରାଜ୍ୟ ସଭାରେ ସ୍ୱାଧୀନ ସଭ୍ୟଭାବେ ରହିପାରିବେ ବୋଲି ସୁପ୍ରୀମକୋର୍ଟ ଯେଉଁ ରାୟ ଦେଇଛନ୍ତି ରାଜ୍ୟରେ ଗଣତନ୍ତ୍ର ପ୍ରତିଷ୍ଠାରେ ତାହା ପ୍ରଥମ ସୋପାନ ଏବଂ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ସଂଘର ପ୍ରଥମ ପତନ ।
ଏହାପରେ ଯଦି ନବୀନଙ୍କର ସାମାନ୍ୟ ଆତ୍ମସମ୍ନାନ ଥାଏ ତାହାହେଲେ ସେ ଇସ୍ତପା ଦେଇ ଦିଅନ୍ତୁ ବୋଲି ପ୍ୟାରୀ କହିଛନ୍ତି । ପ୍ୟାରୀ କହିଛନ୍ତି ମାଓବାଦୀଙ୍କ ସହ ସରକାରଙ୍କ ଭିତିରି ସଂପର୍କ ରହିଛି । ଆଇଏଏସ୍ ଭିନିଲ କ୍ରୀଷ୍ଣା ଓ ବିଧାୟକ ଝିନ୍ନ ହିକାକାଙ୍କ ମୁକ୍ତିପାଇଁ ସରକାର ମାଓବାଦୀଙ୍କୁ କୋଟି କୋଟି ଟଙ୍କା ଦେଇଛନ୍ତି ।
ସେ କହିଛନ୍ତି ବର୍ତମାନର ଡିଜିପି ମୁଖ୍ୟମନ୍ତ୍ରୀଙ୍କ ହାତବାରିସି ସାଜିଛନ୍ତି । ଦଣ୍ଡପାଣି ମହାନ୍ତିଙ୍କ ପୁଅ ସଂଗ୍ରାମକୁ ଗିରଫ କରାଯିବା ପଛରେ ଜନମୋର୍ଚ୍ଚାରେ ଯୋଗଦେବାଏକମାତ୍ର କାରଣ । ଯଦି ସରକାର ଭାବୁଛନ୍ତି ତାଙ୍କର ନକସଲଙ୍କ ସହିତ ସଂପର୍କ ଅଛି ତାହାର ଉଚ୍ଚସ୍ତରୀୟ ତଦନ୍ତ କରାଯାଉ ।
ସରକାରୀ ଦଳର ମୁଖ୍ୟ ସଚେତକ ପ୍ରଭାତ ତ୍ରିପାଠୀ କହିଛନ୍ତି ପ୍ୟାରୀ ଗଣମାଧ୍ୟମରେ ଚର୍ଚ୍ଚାରେ ରହିବା ପାଇଁ ଏସବୁ କହୁଛନ୍ତି । ଡିଜିପି କାହାର ହାତବାରିସ ହୋଇ କାମ କରୁନାହାଁନ୍ତି । ପ୍ୟାରୀଙ୍କ ଅଭିଯୋଗରେ କୌଣସି ସତ୍ୟତା ନାହିଁ । ଏହା ଏକ ଜଙ୍ଗଲି ଅଭିଯୋଗ ।
ପାରଳାଖେମୁଣ୍ଡି,ଡିସେମ୍ବର ୬(ଓଡିଶା ଡଟ୍ କମ୍)-ମାଓବାଦୀଙ୍କ ସହିତ ସମ୍ପର୍କ ରଖିଥିବା ତଥା ମାଓବାଦୀଙ୍କୁ ଅସ୍ତ୍ରଶସ୍ତ୍ର ଯୋଗାଇବା ଅଭିଯୋଗରେ ମୋହନା ପୁଲିସ ଗିରଫ କରିଥିବା ଦମନ ପ୍ରତିରୋଧ ମଞ୍ଚର ଆବାହକ ତଥା ମାଓବାଦୀ-ସରକାରଙ୍କ ମଧ୍ୟସ୍ଥି ଦଣ୍ଡପାଣି ମହାନ୍ତିଙ୍କ ପୁଅ ସଂଗ୍ରାମକେଶରୀ ମହାନ୍ତି ଓ ତାଙ୍କ ସାଥିଙ୍କୁ ଜେଏମ୍ସି କୋର୍ଟରେ ହାଜର କରିବା ପରେ ଆର ଉଦୟଗିରି ଜେଲକୁ ପଠାଇ ଦିଆଯାଇଛି ।
ସେମାନଙ୍କର ଜାମିନ ଆବେଦନ ଗୁରୁବାର ଦିନ କୋର୍ଟରେ ଖାରଜ ହୋଇ ଯାଇଛି । ତେବେ ଜେଲ୍ ଭିତରେ ସେହି ଦୁଇଜଣ ଅନଶନରେ ବସିଥିବାର ଜଣାପଡିଛି ।
ସେମାନେ ଅଭିଯୋଗ କରିଛନ୍ତି ଯେ ସେମାନଙ୍କୁ ଆକ୍ରୋଶ ମୂଳକ ଭାବେ ପୋଲିସ ଗିରଫ କରିଛି । ମାଓବାଦୀଙ୍କ ସହ ସେମାନଙ୍କର କୌଣସି ସମ୍ପର୍କନାହିଁ । ଏହାର ନିରପେକ୍ଷ ତଦନ୍ତ କରାଯାଇ ଦୋଷୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ସେମାନେ ଦାବୀ କରିଛନ୍ତି ।
କାର୍ଯ୍ୟାନୁଷ୍ଠାନ ଗ୍ରହଣ ନହେବା ପର୍ଯ୍ୟନ୍ତ ସେମାନେ ଖାଦ୍ୟ ଗ୍ରହଣ କରିବେ ନାହିଁ । ସେ ନକସଲ କାର୍ଯ୍ୟରେ ବିଶ୍ୱାସ କରନ୍ତି ନାହିଁ ବୋଲି ସଂଗ୍ରାମ କହିଛନ୍ତି । ଗତକାଲି ରାତିରେ ସଂଗ୍ରାମକୁ ମୋହନାରୁ ଆର ଉଦୟଗିରିକୁ ସ୍ଥାନାନ୍ତରିତ କରାଯାଇଥିଲା ।
ବୁଧବାର ପୂର୍ବାହ୍ନରେ ମୋହନା ବ୍ଲକ ଅନ୍ତର୍ଗତ କମଳାପୁର ଗେଟ ନିକଟରେ ସଂଗ୍ରାମଙ୍କୁ ଗିରଫ କରାଯାଇଥିଲା । ସଂଗ୍ରାମ କିଛି ମାଓପୁସ୍ତିକା, ବିସ୍ଫୋରକ ଦ୍ରବ୍ୟ ଓ ବିଭିନ୍ନ ସାମଗ୍ରୀ କୈଳାସ ମଣ୍ଡଳ ନାମକ ଜଣେ ଯୁବକଙ୍କୁ ଦେବା ସମୟରେ ମୋହନା ପୁଲିସ ତାଙ୍କୁ ଗିରଫ କରିଥିବା ଦାବି କରିଥିଲା ।
ମାଓ ମଧ୍ୟସ୍ଥି ଦଣ୍ଡପାଣି ପ୍ରାୟ ଏକ ବର୍ଷ ହେଲା ଚର୍ଚ୍ଚାରେ ରହିଥିଲେ । କିଛି ମାସ ତଳେ ଦୁଇ ଇଟାଲି ପର୍ଯ୍ୟଟକଙ୍କୁ ମାଓବାଦୀ ଅପହରଣ କରି ନେବା ପରେ ଦଣ୍ଡପାଣି ମାଓବାଦୀ ଓ ସରକାରଙ୍କ ମଧ୍ୟରେ ମଧ୍ୟସ୍ଥି ଦାୟିତ୍ୱ ନିର୍ବାହ କରିଥିଲେ । ପୂର୍ବରୁ ତତ୍କାଳୀନ ମାଲକାନଗିରି ଜିଲାପାଳ ଭିନିଲ କ୍ରିଷ୍ଣାଙ୍କ ଅପହରଣ ସମୟରେ ଦଣ୍ଡପାଣି ମଧ୍ୟସ୍ଥି ରୂପେ କାର୍ଯ୍ୟ କରିଥିଲେ ।
ଭୁବନେଶ୍ୱର,ଡିସେମ୍ବର ୫(ଓଡିଶା ଡଟ୍ କମ୍)-ଜନଅଧିକାର ମଞ୍ଚର ଆବାହକ ତଥା ନକ୍ସଲ ସମର୍ଥକ ଭାବେ ପରିଚିତ ଓ ମାଓ ମଧ୍ୟସ୍ଥ ଦଣ୍ଡପାଣି ମହାନ୍ତିଙ୍କ ପୁଅ ସଂଗ୍ରାମ କେଶରୀ ମହାନ୍ତିଙ୍କୁ ବ୍ରହ୍ମପୁରରେ ଗିରଫ କରାଯାଇଥିବା ପୋଲିସ କହିଛି ।
ଗୁଇନ୍ଦା ଖବର ଆଧାରରେ ପୋଲିସ ସଂଗ୍ରାମ ଓ ତାଙ୍କ ସହଯୋଗି କୈଳାସଙ୍କୁ ମୋହନାର କମାଳାପୁର ଅଞ୍ଚଳରୁ ଗିରଫ କରିବାସହ ସେମାନଙ୍କ ଠାରୁ ଦୁଇଟି ପିସ୍ତଲ,ପ୍ରାୟ ୯୫ ରାଉଣ୍ଡ ଗୁଳି, ମୋବାଇଲ,ମାଓ ପ୍ରଚାର ପତ୍ର,ଖାଦ୍ୟ ପଦାର୍ଥ ଜବତ କରାଯାଇ ପୋଲିସ ଦାବି କରିଛି ।
ବୈଦ୍ୟନାଥ ଥାନା,ବ୍ରହ୍ମପରୁରେ ପାଲଟା ଅଭିଯୋଗ ଆଣିଛନ୍ତି ଦଣ୍ଡପାଣି ମହାନ୍ତି । ସେ ଥାନାରେ ଅଭିଯୋଗ କରିଛନ୍ତି ତାଙ୍କ ପୁଅକୁ ପୋଲିସ ଅପହରଣ କରିନେଇଛନ୍ତି ।
ସୂଚନାଯୋଗ୍ୟ ଯେ ଗତ ନଭେମ୍ବର ୩୦ରେ ଭୁବନେଶ୍ୱରରେ ଦଣ୍ଡପାଣିଙ୍କ ନେତୃତ୍ୱରେ ଅପରେସନ ସବ୍ୟସାଚୀ ବନ୍ଦ କରିବାପାଇଁ ଆନ୍ଦୋଳନ କରାଯାଇଥିଲା । ଭାଲିଆଗୁଡା ଏନ୍କାଉଁଟରରେ ନିରିହ ଆଦିବାସୀ ନିହତ ହୋଇଥିଲେ ବୋଲି କହିଥିଲେ ଦଣ୍ଡପାଣି । ଏଥିସହିତ ସେ ସରକାର ଓ ମାଓବାଦୀଙ୍କ ମଧ୍ୟରେ ଅନେକ ଥର ମଧ୍ୟସ୍ଥତା କରିଛନ୍ତି ।
ମାଲକାନାଗିରି,ଡିସେମ୍ବର ୨(ଓଡିଶା ଡଟ୍ କମ୍)-ରବିବାର ଠାରୁ ଆରମ୍ଭ ହୋଇଛି ମାଓବାଦୀଙ୍କ ପିଏଲ୍ଜି ସପ୍ତାହ । ଏହାକୁ ଆଖି ଆଗରେ ରଖି ନକ୍ସଲ ପ୍ରବଣ ଅଞ୍ଚଳରେ ସୁରକ୍ଷା ବ୍ୟବସ୍ଥାକୁ କଡାକଡି କରାଯାଇଛି ବୋଲି ମାଲକାନାଗିରି ଏସ୍ ପି ଅବିନାଶ କୁମାର କହିଛନ୍ତି ।
ଏସ୍ ପି କହିଛନ୍ତି ୨ ତାରିଖରୁ ୮ ତାରିଖ ପର୍ଯ୍ୟନ୍ତ ମାଓବାଦୀଙ୍କ ତରଫରୁ ପାଳନ କରାଯାଉଥିବା ପିଏଲ୍ଜି ସପ୍ତାହ ଅବସରରେ କିପରି ଆଇନ ଶୃଙ୍ଖଳା ପରିସ୍ଥିତି ନଘଟୁ ସେଥିପାଇଁ ପୋଲିସକୁ ସଜାଗ ରଖାଯାଇଛି । ଜିଲ୍ଲା ପୋଲିସ, ଡିଭିଏଫ୍, ବିଏସ୍ଏଫ୍ ତରଫରୁ ସମସ୍ତ ଅଞ୍ଚଳରେ ପୋଲିସ କର୍ମୀମାନେ ମୁତୟନ ହୋଇଛନ୍ତି ।
ଜନସାଧାରଣମାନେ ଯେପରି ଭୟଭିତ ନହେବେ ସେଥିପାଇଁ କାର୍ଯ୍ୟାନୁଷ୍ଠାନମାନ ଗ୍ରହଣ କରାଯାଇଛି । ମାଲକାନାଗୀରିରୁ ମୋଟୁ, ଚିତ୍ରକୋଣ୍ଡା, କାଲିମେଳା ରାସ୍ତାରେ ଗାଡି ମଟର ଚଳାଚଳ କରୁନାହିଁ । କମ୍ଭି ଅପରେସନ ଚାଲିବା ସହ ଯାନବାହନ ଯାଞ୍ଚ କରାଯାଉଛି ।
ଜୟପୁରରୁ କନ୍ଧମାଳ ବସଚଳାଚଳ ବନ୍ଦ ରହିଛି । ଜୟପୁରରୁ ରାୟଗଡା ଦେଇ ବ୍ରହ୍ମପୁର, ଭୁବନେଶ୍ୱର, କଟକ ଆସୁଥିବା ବସ୍ ଆନ୍ଦ୍ରପ୍ରଦେଶ ଦେଇ ଚଳାଚଳ କରୁଛି । ଲମତାପୁଟ, ବୈପାରିଗୁଡା, ନାରାୟଣ ପାଟଣାରେ ସୁରକ୍ଷା ବ୍ୟବସ୍ଥା କଡାକଡି କରାଯାଇଛି ।
ରାୟଗଡାରେ କଡା ସୁରକ୍ଷା ବ୍ୟବସ୍ଥା କରାଯିବା ସହ ଗାଡି ଗୁଡିକ ଯାଞ୍ଚ ଚାଲଛି । କୋରାପୁଟ ସହରରେ ସାଧା ବେଶରେ ମୁତୟନ ହୋଇଥିବା ପୋଲିସ ସମସ୍ତ ଗାଡି ଯାଞ୍ଚ କରୁଛନ୍ତି ।
ଗଜପତି ଜିଲ୍ଲା ଦେଇ କୌଣସି ସରକାରୀ ବସ ଚଳାଚଳ କରୁନାହିଁ । ପାରଳାଖେମୁଣ୍ଡି ସମେତ ଜିଲ୍ଲାର ଅନ୍ୟ ସ୍ଥାନ ଗୁଡିକରେ ଘରୋଇ ବସ ଚଳାଚଳ କରୁଥିବା ବେଳେ ଦୋକାନ ବଜାର ଖୋଲା ରହିଛି ।
ବ୍ରହ୍ମପୁର,ନଭେମ୍ବର ୨୭(ଓଡିଶା ଡଟ୍ କମ୍)-ଗଂଜାମ ପୋଲିସ ନିକଟରେ ମଙ୍ଗଳବାର ଦିନ ପୁଣି ୩ ମାଓବାଦୀ ଆତ୍ମସମର୍ପଣ କରିଛନ୍ତି । ଏମାନଙ୍କ ମଧ୍ୟରେ ଦୁଇ ମହିଳା ଅନ୍ତର୍ଭୁକ୍ତ । ସମସ୍ତଙ୍କ ଘର ଅବିଭକ୍ତ ଗଞ୍ଜାମ ଓ ଗଜପତି ଜିଲ୍ଲାରେ ବୋଲି ପୋଲିସ କହିଛି ।
ଗଞ୍ଜାମ ଏସ୍ପି ଆଶିଷ ସିଂହ ଏକ ସାମ୍ବାଦିକ ସମ୍ମିଳନୀରେ ସୂଚନା ଦେଇ କହିଛନ୍ତି ଯେ, ଚଳିତମାସ ୧୪ ତାରିଖରେ ସଂଘଟିତ ଭାଲିଆଗୁଡା ଏନ୍କାଉଣ୍ଟର ପରେ ଏହା ହେଉଛି ତୃତୀୟ ଆତ୍ମସମର୍ପଣ ।
ପୋଲିସର ସୂଚନା ଅନୁଯାୟୀ ଆତ୍ମସମର୍ପଣ କରିଥିବା ମାଓବାଦୀମାନେ ହେଲେ ଲଛମନ୍ ରାଇକ ଓରଫ ପାଟୁ,ମମିତା ଗମାଙ୍ଗ ଓରଫ ମଞ୍ଜୁଳା ଓ ଇଷ୍ଟର ରାଇକା ଓରଫ ମମତା । ପାଟୁ ମାଓବାଦୀଙ୍କ ନାଟ ଦଳର ନେତୃତ୍ୱ ନେଉଥିଲା ।
ତାର ଘର ଗଜପତି ଜିଲ୍ଲା ଆର୍ ଉଦୟଗିରି ଥାନା ଖଇରାମାହା ପଞ୍ଚାୟତ ତୁଡୁପଙ୍କା ଗ୍ରାମରେ । ମଞ୍ଜୁଳା ଓ ମମତାଙ୍କ ଘର ଗଂଜାମ ଜିଲ୍ଲା ବଡଗଡ ଥାନା ସାହାବା ପଞ୍ଚାୟତ ପାଟଶାଳା ଗାଁରେ ।
ପୋଲିସ କହିଛି ଏ ସମସ୍ତ ମାଓବାଦୀମାନେ ହେଉଛନ୍ତି ସବ୍ୟସାଚୀଙ୍କ ମାଓବାଦୀ ଦଳର କ୍ୟାଡର ।
ଗଜପତି,ନଭେମ୍ବର ୧୬(ଓଡ଼ିଶା ଡ଼ଟ୍ କମ୍)-ମାଓଦମନ ଅଭିଯାନରେ ଗଞ୍ଜାମ ଓ ଗଜପତି ପୁଲିସକୁ ବଡଧରଣର ସଫଳତା ମିଳିବା ପରେ ବଂଶଧାର ଓ ଘୁମୁସର ଡିଭିଜନର ୬ ଜଣ କ୍ୟାଡର ମାଓବାଦୀଙ୍କ ଫଟୋ ସମ୍ବଳିତ ପୋଷ୍ଟର ଜାରି କରିଛି ଗଜପତି ପୋଲିସ ।
ଏହି ମାଓବାଦୀମାନେ ହେଲେ ଅରୁଣା, କ୍ରୀଷ୍ଣା, ଆନ୍ଦ୍ରୀୟ ମାଝି, ପ୍ରମୋଦ ମାଝି, ପ୍ରତାପ ନାୟକ ଓ ପମି ନାୟକ । ଏମାନଙ୍କୁ ଧରାଇଦେଲେ ପୁରସ୍କାର ପ୍ରଦାନ କରାଯିବ । ସୂଚନାଦାତାଙ୍କ ନାମ ଗୋପନ ରଖାଯିବ ବୋଲି ପୋଲିସ କହିଛି ।
ଏନ୍କାଉଣ୍ଟରରେ ପ୍ରାଣ ହରାଇଥିବା ୫ ମାଓବାଦୀମାନଙ୍କ ମୃତଦେହକୁ ମୋହନା ଡାକ୍ତରଖାନାରୁ ବ୍ରହ୍ମପୁର ବଡ ମେଡିକାଲକୁ ଅଣା ଯାଇଛି । ଏଠାରେ ତାଙ୍କ ଶବର ବ୍ୟବଚ୍ଛେଦ କରାଯିବ । ସରକରୀ ଭାବେ ଏମାନଙ୍କ ପରିଚୟ ଘୋଷଣା କରାଯାଇ ନାହିଁ । ମୃତ ପରିବାରର ଲୋକେ ତାଙ୍କୁ ଚିହ୍ନଟ କରିବା ପରେ ବିଧିବଦ୍ଧ ଭାବେ ଘୋଷଣା କରାଯିବ । ଏହି ୫ ଜଣ ନୟାଗଡ ଆକ୍ରମଣରେ ସବ୍ୟସାଚୀଙ୍କ ସହିତ ଥିଲେ ବୋଲି ପୋଲିସ କହିଛି ।
ଗଂଜାମ ଏସିପି ଙ୍କ ନିକଟରେ ଆଜି ଜଣେ ମହିଳା ମାଓବାଦୀ ଆତ୍ମସମର୍ପଣ କରିଛି । ତା ନାମ ହେଉଛି ସୁମିତ୍ରା । ଘର ଗୋଛା ଗାଁ ରେ । ସେ ଘୁମସର ଡିଭିଜନରେ କ୍ୟାଡର ମାଓବାଦୀ ଭାବେ କାମ କରୁଥିଲା ।
କନ୍ଧମାଳ,ନଭେମ୍ବର ୧୫(ଓଡ଼ିଶା ଡ଼ଟ୍ କମ୍)-କନ୍ଧମାଳ ଜିଲ୍ଲା କୋଟଗଡ ଅଞ୍ଚଳର ଶ୍ରୀରାମପୁର ଜଙ୍ଗଲରୁ ଆଜି ତିନୋଟି ଶକ୍ତିଶାଳୀ ଲ୍ୟାଣ୍ଡମାଇନ୍ ଉଦ୍ଧାର କରାଯାଇଛି ।
ଜିଲ୍ଲାପୋଲିସ,ସିଆରପିଏସ୍ ଅଷ୍ଟମ ବାଟାଲିୟନର ଜବାନ ମାନେ ମିଳିତ ଭାବେ କମ୍ବିଂ ଅସରେସନ ଚଳାଇଥିବାବେଳେ ସେହି ଲ୍ୟାଣ୍ଡମାଇନ ଗୁଡିକୁ ଜବତ କରିଛନ୍ତି ।
ଏଗୁଡିକୁର ଓଜନ ୨୦ କି.ଗ୍ରା,୧୪ କି.ଗ୍ରା ଓ ୫ କି.ଗ୍ରା ବୋଲି ଜଣାପଡିଛି । ଏହାକୁ ଅକାମି କରିବା ପାଇଁ ବୋମା ଡିସ୍ପୋଜାଲ ସ୍ୱାଡ ଘଟଣାସ୍ଥଳକୁ ଯାଇଥିଲେ ।
ଛତିଶଗଡ କ୍ୟାଡରର ସିପିଆଇ ମାଓବାଦୀମାନେ ବିସ୍ପୋରଣ ଉଦ୍ଦେଶ୍ୟରେ ରଖିଥିଲେ ବୋଲି ଏସ୍ ପି ଜୟନାରାୟଣ ପଙ୍କଜ କହିଛନ୍ତି ।
କୋରାପୁଟ,ନଭେମ୍ବର ୧୫(ଓଡ଼ିଶା ଡ଼ଟ୍ କମ୍)-ଆଜି ଭୋର ୬ଟାରେ କୋରାପୁଟ ଜିଲ୍ଲା ନାରାୟଣ ପାଟଣାର ପୋଡାପଦର ପଞ୍ଚାୟତର ସାମନା ଓ ପିଣ୍ଡମାଳ ଗାଁ ମଧ୍ୟସ୍ତ ଜଙ୍ଗଲରେ ଥିବା ମାଓ ଶିବର ଉପରେ ବିଏସ୍ଏଫ୍ ଓ ଏସ୍ଜିଓ ପକ୍ଷରୁ ଚଢାଉ କରାଯାଇଥିଲା ।
ସାମନା ଜଙ୍ଗଲରେ ଚାଲିଥିବା ଏହି ଶିବିରରୁ ବିପୁଳ ପରିମାଣର ଅସ୍ତ୍ରଶସ୍ତ୍ର ଜବତ ହୋଇଛି । ୧୨୯ଟି ଜିଲୋଟିନ୍,୭ଟି ଡିଟୋନେଟର,୫ଟି ଟିଫିନ୍ ବୋମାକୁ ଜବତ କରାଯାଇଛି । ଅନୁମାନ କରାଯାଉଛି ଆସନ୍ତା ୨୪ ତାରିଖରୁ ପିଏଲ୍ଜି ସପ୍ତାହ ଆରମ୍ଭ ହେଉଥିବାରୁ ସବୁ ଅସ୍ତ୍ରଶସ୍ତ୍ରକୁ ମାଓବାଦୀମାନେ ଏଠାରେ ଲୁଚାଇ ରଖିଥିଲେ ।
ଗଜପତି,ନଭେମ୍ବର ୧୪(ଓଡ଼ିଶା ଡ଼ଟ୍ କମ୍)-ଗଜପତି ଜିଲ୍ଲା ମୋହନାଠାରେ ପୋଲିସ -ମାଓବାଦୀଙ୍କ ମଧ୍ୟରେ ଗୁଳିବିନିମୟ ହୋଇଛି । ଏହି ଘଟଣାରେ ୫ ଜଣ ମାଓବାଦୀ ନିହତ ହୋଇଥିବା ବେଳେ ଜଣେ ଏସ୍ଓଜି ଜବାନ ଆହତ ହୋଇଛନ୍ତି କିନ୍ତୁ ମାଓବାଦୀ ନେତା ସବ୍ୟସାଚୀ ପଣ୍ଡା ଖସି ଯାଇଛନ୍ତି ।
ଡିଭିଏଫ ଓ ଏସ୍ଓଜିର ମିଳିତ ଅପରେସନକୁ ଏକ ସଫଳତା ମିଳିଛି । ଏ ଘଟଣାପରେ ରାଜ୍ୟ ପୋଲିସର ମନୋବଳ ବଢିଛି ବୋଲି ବହୁ ବୁଦ୍ଧିଜୀବି ମତ ଦେଇଛନ୍ତି ।
ଗୋବିନ୍ଦପୁର ପଞ୍ଚାୟତର ଭାଲିଆଗୁଡା ଠାରେ ଏହି ଏଗୁଳିବିନିମୟ ହୋଇଥିଲା । ଆଜି ଦିନ ୧୦.୩୦ ମିନିଟ୍ ସମୟରେ ଏହି ଘଟଣା ଘଟିଥିଲା । ଏଙ୍କାଉଣ୍ଟରର ପରେ ଘଟଣାସ୍ଥଳରୁ ବହୁ ପରିମାଣର ଅସ୍ତ୍ରଶସ୍ତ୍ର ଓ ଗୋଳାବାରୁଦ ଜବତ ହୋଇଛି ।
ଗଞ୍ଜାମ ଏସ୍ପି ଆଶିଷ ସିଂଙ୍କ କହିବା ଅନୁସାରେ ମାଓବାଦୀଙ୍କର ଏହି ଦଳରେ ସବ୍ୟସାଚୀ ପଣ୍ଡା ନେତୃତ୍ୱ ନେଉଥିଲେ । ତେବେ ସେ ଖସିଯାଇଥିଲେ ମଧ୍ୟ ଆହତ ହୋଇଥାଇ ପାରନ୍ତି । ଘଟଣାସ୍ଥଳରୁ ୫ ଜଣ ମାଓବାଦୀଙ୍କର ଶବ ମିଳିଛି ।
ଡିଭିଏଫ ଓ ଏସ୍ଓଜି ପକ୍ଷରୁ ବର୍ତମାନ ପର୍ଯ୍ୟନ୍ତ ସଂପୃକ୍ତ ଅଞ୍ଚଳକୁ ଘେରାବନ୍ଦିକରି ଖାନତଲାସି ଜାରିରହିଛି । ଏହି ଘଟଣା ବେଳେ ମାଓବାଦୀଙ୍କ ସଂଖ୍ୟା ଅଧିକ ଥିଲା । ଅନ୍ୟ ମାଓବାଦୀମାନେ ମଧ୍ୟ ଖସି ଚାଲିଯାଇଛନ୍ତି ବୋଲି ପୋଲିସ ସୂତ୍ରରୁ ପ୍ରକାଶ ।
